  Виталий Пронин Кылем кӧснуналэ «Столица» вузкаронниын Удмуртиын улӥсь пӧртэм калыкъёслэн сиён-юонъёсынызы тодматскон ужрад ортчиз. Радъязы сое «Вместе» ассоциация но белорусъёслэн «Батьковщина» огазеяськонзы Йӧскалык политикая министерство юрттэмъя.Вань мылкыд карисьёс, пӧртэм юанъёслы валэктон сётыса, песоос – ужрадлэсь коньызэ – басьтӥзы. Соосын луиз котькуд ӝӧк доры мыныны но ческыт сиён веръяны, суе пужы пуктыны, чай юыны. Кыӵе но калыкъёс ӧз ушъяське пӧрамъёсынызы: удмуртъёс, ӟучъёс, бигеръёс, поръёс, мордваос, белорусъёс, украинецъёс, еврейёс, азербайджанецъёс, армянъёс, узбекъёс, таджикъёс, немецъёс, эстонъёс, финъёс (Финляндиысь), венгеръёс (Венгриысь) но трос мукетъёсыз.Со сяна, вань люкаськемъёсыз шулдыртӥзы шаерысьтымы егитъёслэн пӧртэм огазеяськонъёссылэн ёзчиоссы: соос кырӟазы, эктӥзы, тодматскон шудонъёс ортчытӥзы.Нош Bench группа ужрад дыръя ик пельнянь кутӥз. Соос сьӧразы вайиллям пызь, сӥль, ссылал, пӧртэм тусьты-пуньы но мукет кулэ арбериос. Ваньмыз шулдыръяськыку, егитъёс ужазы, нош собере пӧрмытэм пельняньёсынызы ушъяськизы.Елена Рябина Теги: сиён-юон ужрад  